EMP Ühiskomitee otsus

nr 163/2003,

7. november 2003,

millega muudetakse EMP lepingu protokolli nr 30 (statistikaalase koostöö korraldamise erisätete kohta)

EMP ÜHISKOMITEE,

võttes arvesse Euroopa Majanduspiirkonna lepingut, nagu seda on muudetud Euroopa Majanduspiirkonna lepingut kohandava protokolliga, edaspidi "leping", eriti selle artiklit 98

ning arvestades järgmist:

(1) Lepingu protokolli nr 30 on muudetud EMP Ühiskomitee 27. oktoobri 2000. aasta otsusega nr 99/2000. [1]

(2) EMP statistikaprogramm peab põhinema Euroopa Parlamendi ja nõukogu 16. detsembri 2002. aasta otsusele nr 2367/2002/EÜ ühenduse 2003.-2007. aasta statistikaprogrammi kohta [2] ning sisaldama programmielemente, mis on vajalikud Euroopa Majanduspiirkonna kõikide asjakohaste majanduslike, sotsiaalsete ja keskkonnaaspektide kirjeldamiseks ja seireks.

(3) EMP statistikaprogramm peab arvesse võtma nõukogu 17. veebruari 1997. aasta määruse (EÜ) nr 322/97 (ühenduse statistika kohta) [3] sätteid.

(4) Lepingu protokolli nr 30 tuleb seetõttu muuta, et võimaldada sellise laiendatud koostöö toimumist alates 1. jaanuarist 2003,

ON VASTU VÕTNUD JÄRGMISE OTSUSE:

Artikkel 1

Lepingu protokolli nr 30 muudetakse järgmiselt.

1. Lõike 1 ette lisatakse:

"I. 1998.—2002. aasta statistikaprogramm"

.

2. Lõike 7 järele lisatakse:

"II. 2003.—2007. aasta statistikaprogramm

1. Lepinguosaliste riiklike statistikaorganisatsioonide, Euroopa Ühenduste Statistikaameti (Eurostat) ja EFTA riikide statistikanõuniku büroo (OSA EFTA) esindajate konverents juhendab statistikaalast koostööd, arendab koostööd statistikaprogrammide ja -menetluste vallas kooskõlastatult ühenduse vastavate ettevõtmistega ja jälgib nende rakendamist. Kõnealune konverents ja statistikaprogrammi komitee (SPK) korraldavad käesoleva protokolli kohaldamisel oma tegevust koondkohtumistel SPK/EMP konverentsina vastavalt SPK/EMP konverentsi kehtestatud konkreetsetele protseduurireeglitele.

2. Ühenduse 2003.-2007. aasta statistikaprogramm, mis on kehtestatud lõikes 7 nimetatud Euroopa Parlamendi ja nõukogu otsusega, moodustab 1. jaanuarist 2003 kuni 31. detsembrini 2007 rakendatavate EMP statistikaalaste meetmete raamistiku. Ühenduse 2003.-2007. aasta statistikaprogrammi kõiki peamisi valdkondi ja statistikaalaseid teemasid loetakse EMP statistikaalase koostöö seisukohast oluliseks ja EFTA riigid võivad nendes osaleda.

Alates 1. jaanuarist 2003 töötab statistikanõuniku büroo igal aastal välja konkreetse EMP iga-aastane statistikaprogrammi, konsulteerides EFTA riiklike statistikaasutuste juhtide töögrupiga. EMP iga-aastane statistikaprogramm töötatakse välja paralleelselt iga-aastase tööprogrammiga, mille on töötanud välja komisjon kooskõlas lõikes 7 nimetatud nõukogu otsusega, ning põhineb selle alamhulgal.

3. EFTA riigid osalevad alates lõikes 2 nimetatud programmide ja meetmetega seoses tehtava koostöö algusest täiel määral ilma hääleõiguseta EÜ komiteedes ja muudes organites, mis abistavad EÜ komisjoni kõnealuste programmide ja meetmete haldamisel või arendamisel.

4. Statistiline teave EFTA riikidelt edastatakse EFTA riikide poolt Eurostatile säilitamiseks, töötlemiseks ja levitamiseks. Selleks teeb OSA EFTA tihedat koostööd EFTA riikide ja Eurostatiga tagamaks, et EFTA riikidelt saadud andmed edastatakse nõuetekohaselt ja neid levitatakse eri kaustajarühmadele tavapäraste levikanalite kaudu EMP statistika osana.

EFTA riikidelt saadud statistika käitlemist reguleeritakse lõikes 7 nimetatud nõukogu määrusega.

5. Alates 1. jaanuarist 2003 tasuvad EFTA riigid kooskõlas lepingu artikli 82 lõike 1 punktiga a ja finantsmäärustega summa, mis moodustab 75 protsenti summast, mis on näidatud ühenduse eelarvesse kantud eelarveridadel B5-6 0 0 A ja B5-6 0 0 B või sellele järgnevas artiklis (statistilise teabe poliitika).

EFTA riigid katavad need Eurostati lisakulud, mis tekivad, kui see säilitab, töötleb ja levitab nendest riikidest pärinevaid andmeid vastavalt asjaomasele EFTA sekretariaadi ja Eurostati vahelisele vastastikuse mõistmise memorandumile, mis käsitleb käesoleva lõikega seotud tasumist.

EFTA riigid osalevad ühenduse muude üldkulude kui seoses säilitamise, töötlemise ja levitamisega tekkivate kulude tasumises kooskõlas lepingu artikli 82 lõike 1 punktiga b.

6. Ajavahemikuks 1. jaanuar 2003 — 31. detsember 2007 kavandatud eesmärkide, prioriteetide ja meetmete saavutamist hindav aruanne koostatakse ja esitatakse lõikes 1 viidatud SPK/EMP konverentsile ning EMP Ühiskomiteele.

7. Käesoleva protokolli reguleerimisalasse kuuluvad järgmised ühenduse aktid:

- 397 R 0322: nõukogu määrus (EÜ) nr 322/97, 17. veebruar 1997, ühenduse statistika kohta (EÜT L 52, 22.2.1997, lk 1),

- 32002 D 2367: Euroopa Parlamendi ja nõukogu otsus nr 2367/2002/EÜ, 16. detsember 2002, ühenduse 2003.-2007. aasta statistikaprogrammi kohta (EÜT L 358, 31.12.2002, lk 1)."

Artikkel 2

Lepinguosaliste riikide poolt kokkulepitud komiteede nimekiri, mis sisaldub protokolli nr 30 juurde kuuluvas kooskõlastatud protokollis läbirääkimiste kohta kokkuleppe sõlmimiseks Euroopa Majandusühenduse, Euroopa Söe- ja Teraseühenduse ja nende liikmesriikide ning EMPs olevate EFTA riikide vahel, ei piira EFTA riikide osalemist EÜ komiteedes või organites vastavalt protokolli nr 30 lõike 3 sättele, mida on muudetud käesoleva otsusega.

Artikkel 3

Käesolev otsus jõustub lepingu artikli 103 lõikes 1 ettenähtud viimase teate EMP Ühiskomiteele esitamise päevale järgneval päeval. [4]

Otsust kohaldatakse alates 1. jaanuarist 2003.

Artikkel 4

Käesolev otsus avaldatakse Euroopa Liidu Teataja EMP osas ja EMP kaasandes.

Brüssel, 7. november 2003

EMP Ühiskomitee nimel

eesistuja

H. S. H. Prinz Nikolaus von Liechtenstein

[1] EÜT L 7, 11.1.2001, lk 29.

[2] EÜT L 358, 31.12.2002, lk 1.

[3] EÜT L 52, 22.2.1997, lk 1.

[4] Põhiseadusest tulenevatest nõuetest ei ole teatatud.

--------------------------------------------------